text: [{"text_idx": "#000004", "text": "Lammiileen Falasxiin Jum\u2019aa har\u2019aa daangaa Gaazaa gama Kaabaa fi bahaa irratti ajjeechaa waraanni Isra\u2019eel torbaan dabre raawwate mormuun hiriira kan bahan yoo tahu, har\u2019as loltoonni Isra\u2019eel ummata harka qullaa hiriira bahe irratti dhukaasaa kan jiran tahuu gabaasni argame ni mul\u2019isa."}, {"text_idx": "#000005", "text": "Isra\u2019eel Jum\u2019aa har\u2019aa mormiin namoonni kuma heddu irratti hirmaatan ni gaggeeffama sodaa jedhuun, loltoota kuma 30 daangaa Gaazaa irra kan qubachiifte tahuu beeksifte. Ministeerri waraana Isra\u2019eel Avigidoor Libermaan har\u2019as loltoonni isaa alaamanii akka rukutan hayyamni kan kennameef tahuu ibse."}, {"text_idx": "#000006", "text": "Falasxiinonni dachii Isra\u2019eel humnaan irraa isaan buqqifttetti deebi\u2019uuf falmii godhan akka haarayaatti cimsanii itti fufuudhaaf torbaan dabre daangaa Gaazaa fi Guutuu Falasxiin keessatti hiriira mormii jalqaban. Kanuma hordofuun Jum\u2019aa dabre loltoonni Isra\u2019eel dhukaasa namoota nagahaa irratti bananiin yoo xiqqaate nama 20 ajjeessuun, 1600 ol madeessan."}]